Prentútgáfa Stundarinnar kemur næst út þann 20. desember . „ Rannsóknarlögreglumaður Samherja “ sat fund með namibísku mútuþegunum Samherji segir að fyrrverandi rannsóknarlögreglumaður hafi farið til Namibíu og gert úttekt á rekstri fyrirtækisins . Um er að ræða Jón Óttar Ólafsson , sem var rekinn frá Sérstökum saksóknara fyrir brot í starfi . Samherjaskjölin sýna að hann var fullur þátttakandi í starfseminni , fundaði með Þorsteini Má Baldvinssyni og namibísku mútuþegunum og fékk afrit af póstum um millifærslur til skattaskjóls . Jón Óttar Ólafsson og Bernhardt EsauMaðurinn sem Samherji segir hafa rannsakað málin árið 2016 hitti sjávarútvegsráðherra Namibíu , sem Jóhannes Stefánsson uppljóstrari segir að hafi þegið mútur frá Samherja . Jón Óttar er lengst til vinstri á myndinni , en Atli Þór Ragnarsson og Jóhannes til hægri . Rannsóknarlögreglumaður fyrrverandi Jón Óttar Ólafsson sat fundi með namibískum mútuþegum Samherja og fékk afrit af tölvupóstum þar sem rætt var um greiðslur í skattaskjól . Forsvarsmenn Samherja segja hann hafa farið til Namibíu árið 2016 til að taka starfsemina í gegn . Hann var þvert á móti í innsta hring Namibíuveiðanna og starfaði með Jóhannesi Stefánssyni , sem síðar gerðist uppljóstrari , að verkefnum þar sem kvóti hafði fengist frá namibískum yfirvöldum með mútugreiðslum . Í yfirlýsingu áður en umfjöllun Stundarinnar , RÚV , Wikileaks og Al Jazeera fór í loftið héldu forsvarsmenn Samherja því fram að fyrirtækið hefði farið eftir öllum lögum og reglum í Namibíu . Var í því samhengi sérstaklega nefnt að Jón Óttar , sem áður starfaði hjá sérstökum saksóknara sem rannsóknarlögreglumaður , hefði rannsakað starfsemina á vettvangi . „ Það sem við teljum rétt að koma á framfæri á þessum tímapunkti er að þegar við urðum þess áskynja í ársbyrjun 2016 að ekki væri allt með felldu í rekstrinum í Namibíu sendum við fyrrverandi rannsóknarlögreglumann hjá sérstökum saksóknara til Namibíu , “ sagði í yfirlýsingunni og er þar átt við Jón Óttar og Jóhannes . „ Eftir nokkurra mánaða vinnu hans var niðurstaðan að segja umræddum starfsmanni upp störfum án tafar vegna óásættanlegrar framgöngu hans og hegðunar . Mikill tími hefur farið í að ná tökum á rekstrinum en starfsmaðurinn fyrrverandi hefur samhliða , beint og ásamt samstarfsmönnum sínum , krafist hárra fjárhæða frá Samherja . “ Samherjaskjölin , sem Stundin hefur undir höndum , sýna hins vegar glöggt að Jón Óttar var hátt settur starfsmaður við Namibíuútgerð Samherja . Í maí árið 2016 snæddi hann til dæmis með Bernhardt Esau , sjávarútvegsráðherra Namibíu , um borð í togara Samherja , Heinaste . Jón Óttar sat meðal annars fund um starfsemina með Þorsteini Má Baldvinssyni , forstjóra Samherja , Baldvini syni hans , Aðalsteini Helgasyni , fyrrverandi framkvæmdastjóra Kötlu Seafood , Örnu Bryndísi Baldvins McClure , yfirlögfræðingi Samherja , og Jóhannesi . Fundurinn var haldinn 11. apríl 2016 og hann sóttu einnig namibísku þremenningarnir James og Tamson Hatukulipi og Sacky Shangala , sem allir hafa þegið mútur frá fyrirtækinu til að greiða aðgang að fiskveiðikvóta . Samkvæmt fundargerð var rætt um starfsemina í Namibíu , yfirvofandi leiðtogakjör í SWAPO flokknum í Namibíu sem þeir eru allir meðlimir í og væntanlegar þingkosningar í lok árs 2019 . Einnig var talað um verkefni í Angóla og Suður-Afríku . Þremenningarnir komu til Íslands á árshátíð Samherja sem haldin var í Íþróttahöllinni á Akureyri tveimur dögum áður , þann 9. apríl , og greiddi Samherji fyrir þá flug og hótel í tengslum við komuna á árshátíðina . Í skjali til undirbúnings fyrir fundinn með þremenningunum er fjallað um sýn þeirra á framtíð mála í Namibíu , en ekki skráð hvaða Íslendingar fengu það í sínar hendur . „ Við erum í dag með 3ja stærsta kvótann ekki af ástæðulausu [ sic ] . “ „ Það er margt búið að gerast á bakvið tjöldin . Við erum í dag með 3ja stærsta kvótann ekki af ástæðulausu “ Þá er lýst pólitísku mikilvægi mannanna , en James er stjórnarformaður ríkisfyrirtækisins Fishcor og Sacky var á þessum tíma ríkissaksóknari , en síðar dómsmálaráðherra Namibíu . „ Þeir vilja vinna með okkur en tíminn er á þrotum , “ segir ennfremur . „ Ef þeir fara óánægðir frá Íslandi þá er samstarfinu lokið og þá er betra að segja það strax . “ Eftir að Jóhannes hætti hjá fyrirtækinu í júlí 2016 héldu mútugreiðslurnar áfram . Síðustu millifærslurnar sem heimildir eru fyrir eru frá því í byrjun þessa árs , frá 9. og 31. janúar 2019 en þá var Jóhannes búinn að setja sig í samband við Wikileaks út af Namibíumálinu með það fyrir augum að upplýsa um millifærslurnar . Vann náið með uppljóstraranum Úr fundargerðJón Óttar starfaði með Jóhannesi uppljóstrara að verkefnum sem tengd voru mútugreiðslunum . Í fundargerð frá 28. júní 2016 kemur fram að Jón Óttar hafi aðstoðað Jóhannes Stefánsson uppljóstrara við ákveðna þætti sem varðar Angólaverkefnið svokallaða . Verkefnið snérist um misnotkun á milliríkjasamningum á milli tveggja Afríkulanda , Namibíu og Angóla , til að tryggja félagi í eigu Samherja kvóta í Namibíu sem ekki var talið verjandi að yrði gefinn út einhliða í Namibíu . Þá kemur einnig fram að hann hafi hjálpað við Fishcor verkefnið , sem snéri að kvóta sem Samherji fékk frá ríkisfyrirtækinu Fishcor , sem James Hatuikulipi , einn af namibískum mútuþegum Samherja , var stjórnarformaður hjá . Í fundargerðinni segir einnig að Jón Óttar sé „ byrjaður að bakka upp “ Jóhannes í vinnu við lobbíisma . Þar eru nefndar leiðir til hagsmunagæslu , meðal annars að halda sambandi við þá sem skipta máli , bjóða ráðherranum um borð í skip Samherja og til Íslands . Loks unnu Jóhannes og Jón Óttar hlið við hlið að fyrirhugaðri útgerð Samherja í Suður-Afríku sem ekkert varð að lokum úr , en hafði verið rædd með Þorsteini Má og þremenningunum eftir árshátíðina . GlæpasagnahöfundurJón Óttar Ólafsson er fyrrverandi rannsóknarlögreglumaður og hefur skrifað glæpasögur um löggur sem liggja á hleri . Í tölvupóstsamskiptum má einnig sjá að Jón Óttar fékk afrit af póstum þar sem fjallað var um greiðslur sem renna áttu í skattaskjólið Máritíus . Einn póstanna sendir Ingvar Júlíusson , framkvæmdastjóri Esju Shipping á Kýpur , til Jóhannesar og Jóns Óttars og fjallar hann um greiðslu upp á 41 milljón króna til félags Samherja , Mermaria Investments á Máritíus . Samherji tók hluta af hagnaðinum af fiskveiðum sínum í Namibíu út úr landinu í gegnum lágskattasvæðið Kýpur og skattaskjól eins og Marshall-eyjar og Máritíus til að koma sér undan því að greiða lögbundna skatta og gjöld til namibísks samfélags . Mermaria Investments gerði samning við útgerð Samherja í Namibíu , Arcticnam Fishing , árið 2014 um að fá greiddar 5 prósent af tekjum fyrirtækisins sem sérleyfisgjöld ( e. royalty ) . Samtals námu greiðslurnar til félagsins um 640 milljónum króna á þremur árum . Jón Óttar Ólafsson starfaði áður hjá embætti sérstaks saksóknara , en var rekinn þaðan árið 2012 fyrir meint brot á þagnarskyldu . Var hann kærður í málinu , en ríkissaksóknari taldi það ekki nægjanlegt til sakfellis og lét það falla niður árið 2013 . Hann hefur einnig skrifað tvær glæpaskáldsögur sem heita Hlustað og Ókyrrð . Útgerðarfélagið keypti kvóta af fyrirtækjum sem tengdust þingmönnum í Marokkó og fundað var með syni hershöfðingja sem sagður er hafa stórefnast á sjávarútvegi . Gert var ráð fyrir mútugreiðslum sem „ öðrum kostnaði “ í rekstraráætlunum .